Sɛ ekɔ Akanman mu a, beebi a ahemfo tsena na wɔfrɛ hɔ ahemfie.Ɔyɛ bea bi a no ho hia araaa yie ma kurow biara. Ahemfie na ɔhen na ne mpanyimfo hyia mu dzi hɔn dwuma anaa wɔdewndwen kurow no ho wɔ. Ndzɛmba ahorow pii na ɔma ahenfie da nsew fi afeifei nkaa nyinara ho. Ɔnam ahendzi mu nsɛm, sunsum mu dwumadzi ahorow a wodzi ma nananom, ewuakɔr na abosomfo ntsi, ndzɛmba ahorow pii na yɛtɔ dɛ yehu no wɔ ahenfie. Akyerɛw yi bɛkasa afa ndzɛmba ahorow a yehu no wɔ ahenfie na hɔn dwumadzi wɔ amandze na amambra mu.
Odzi kan nye ɔhen n’akongua. Iyi yɛ adze a ɔhen no tsena do wɔ ahenfie aber nyinara dze kyerɛ n’ahendzi, n’amandze nna amambra.Ɔhen bi n’egua na ɔkyerɛ mbrɛ n’ahendzi tse; dɛ kɛse anaa kakraba.  Ahemfo akongua yin a ɔkyerɛ no tum. Akongua no bi tum yɛ asɛsɛgua anaa egua tsentsen a wotum tsena mu twer. Sɛ ɔhen no nyi hɔ a, obiara nnyi ho kwan dɛ ɔtsena dɛm egua no do. Mpɛn pii no, sɛ ɔhen bi wu anaa ɔka nkyen gu  ma wonnyaa nnyi n’ahyɛananmu a, yetum ka kasa bi dɛ, “Egua no atɔ mpan. Dwumadzi biara a ɔbɔkɔ do wɔ ahenfie dɛ;  ɔyɛ asɛndzi mpaayi, anaa dɛ wɔrodwendwen ɔmna no ho ho, egua yin a ɔhen no tsena do. Sɛ ɔba no dɛ ɔhen no rutu kwan a, wotum soa egua no dze kɔ bea a dwumadzi no rokɔ do no ma ɔtsena do a ɔmma ɔnnkɛtsena egua biara do ka nedze no ho.
Adze a otsia bio a yehun no wɔ ahemfie na no ho hia papaapa nye apakan. Akanman mu no, onnyi dɛ ɔhen a worupue no fofor nantsew famu. Sɛ wɔkyer ɔhen fofor na wɔrobɔ ngua eyi no akyerɛ ma oesuae akyerɛ no mamfoe a, wɔdze no tsena apakan mu dze no twa gua ma obiara hu na ansaana wɔdze no atsena egua do wɔ bagua ase. Apakan yɛ adze bi a wɔdze dua asen a ɔwɔ afa na afa anan a kwan biara nnda ho. Apakan gu mu ahorow pii na bi yɛ fɛw araa yie. Ebusua a wodzi adze no tum hwɛ hɔn ebusua no n’ahyɛnsewdze ho na wɔsen hɔn apakan dze soa hɔn ahemfo. Ɔyɛ adze a sunsum kitsa mu ntsi ɔyɛ dzen dɛ  ɔhen bi befi mu abɔ famu gyedɛ dɛm ɔhen no afom nananom anaa nanaanommmpen onyiaa no n’ahendzi no do.
Ɔtɔ do ebiasa nye bamkyim. Iyi yɛ kyim a wɔahyɛda awen na wɔdze edzinkra ahorow abobɔ ho na ɔyɛ fɛw araa yie. Ɔnam kwan a wɔafa do ayɛ na no mu dur ntsi, ɔyɛ dzen dɛ mframa bɔbɔ akyen. Akanfo wɔ enyidze soronko bi dze ma hɔn ahemfo na no dɛm ntsi aber biara no wɔbɔ hɔn ho ban amma ɔhaw biara anaa kyema mba hɔn ho. Sɛ ɔhen renantsew akɔ guabɔase a, yɛnnkɛdɛ ewia bɛhye no ntsi, wɔdze kyem si hɔn do kɛpem ber a ɔbɛtsena win mu. Dɛmara so na sɛ wɔsoa ɔhen a, wɔdze kyim si no do dze bɔ no ho ban fi ewia kataban a ɔrobɔ no ho. Sɛ wɔrosoa ahemfo a, ɔhempanyin a ɔwɔ mu no na no bamkyim no yɛ kɛse kyɛn ahemfo nkaa no nyinara. Wotum dze asɛnkyerɛdze si bamyim no do dze kyerɛ ɔhen no no tum na ne kɛseyɛ wɔ ajendzi mu. Dɛm nsɛnkyerɛdze yi kasa kyerɛ afofor dze fa ɔhen no ne tumdzi ho.
Adze kor so a sɛ ekɔ ahemfie a ihu nye bodua. Bodua yɛ adze a ahemfo ta adze kitsa hɔn nsa bankum. Ɔyɛ adze a wɔdze abowa no ho nwhi na wɔdze ayɛ. Mpɛn pii no bodua yi na ɔhen no dze saw nkankanara nye da wɔrosoa no. Sɛ ekɔ ahemfo guabɔ biara ase anaa dwumadzi biara a ahemfo ka ho ase a, ibohu dɛ ɔhen biara kitsa no bodua. Iyi gyina hɔ ma hɔn mu biara no tum a okitsa no. Bodua ho hia papaapa wɔ ahendzi mu.
Otsia bio wɔ akyerɛw yi mu yɛ akomfowa. Akomfowa so yɛ adze kor a ɔmmpa ahenfie da osiandɛ iyi na sɛ wɔpaw ɔhen fofor a, na orubosuae a, wɔdze hyɛ ne nsa mu ma ɔka nsɛm pii dze suae kyerɛ no manfoe.Ɔyɛ adze a tum wɔ mu a nnkotum asuo mu dze akohwi akyerɛ wo mamfoe.
Kekan ɔfa ebein fi akkannews.com
